Diari Oficial de la Generalitat Valenciana


Sumari del DOGV 244, del 18-04-1985 (1985/804153)

ORDRE de 27 de febrer de 1985, de la Conselleria d'Agricultura, Pesca i Alimentació, per la qual s'estableixen i regulen subvencions per facilitar l'arrendament de terres per part de les agrupacions de treball associat de producció agrícola, durant l'any 1985.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   244

Data del DOGV
:   18-04-1985

Secció del DOGV
:   ALTRES DISPOSICIONS

Número del document
:   1985/804153


Data del document
:   27-02-1985

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Ordre de 27 de febrer de 1985, de la Conselleria d'Agricultura, Pesca i Alimentació, per la qual s'estableixen i regulen subvencions per facilitar l'arrendament de terres per part de les agrupacions de treball associat de producció agrícola durant l'any 1985.  
L'associacionisme en l'àmbit de la producció constitueix un important instrument econòmico-social, utilitzat pels petits agricultors per augmentar llurs rendes, complementar llurs esforços i corregir desequilibris estructurals.   
Alhora, l'associacionisme en la producció agrícola contribueix a augmentar la plena ocupació dels petits propietaris, i la dels jornalers en atur que, mitjançant l'arrendament de terres que no poden ser explotades pels propietaris, fan possible la creació de nous llocs de treball i possibiliten un millor aprofitament de les terres de conreu.   
El treball associat en l'agricultura també estimula el cultiu de certs productes, tenint en compte les necessitats del mercat i l'anàlisi, per part dels agrupats, dels canals comercials més idonis.   
Per tal de potenciar els avantatges esmentats, a proposta de l'Institut de Cooperativisme Agrari Valencià, i fent ús de les facultats que tinc atribuïdes,   
ORDENE:   
Article 1.r  
Aquesta Ordre estableix una línia de subvenció de l'import de la renda anual que s'haja de satisfer com a conseqüència dels contractes d'arrendaments de terres de conreu, subscrits per les agrupacions de productors següents quan hi actuen com a arrendatàries:   
1. Cooperatives de treball associat de producció agrícola.   
2. Agrupacions de socis de cooperatives agrícoles per produir en comú i comercialitzar a través de la cooperativa.   
3. Altres agrupacions sense personalitat jurídica que produesquen i comercialitzen en comú.   
En els supòsits 2 i 3, el nombre mínim. de components serà de 5 persones, i hauran de tenir una organització de tipus cooperatiu, basada en el treball directa i personal dels membres, l'objecte del qual serà la producció i comercialització agrícola comunes.   
Article 2.n  
Podran participar com a arrendadors en aquests contractes les persones físiques o jurídiques que, a l'hora de celebrar el contracte o durant la seua vigència, no tinguen ni adquiresquen la condició de cooperativa de treball associat dedicat a la producció agrícola.   
Article 3.r  
Queden exclosos de la possibilitat de ser arrendadors, només a efectes de la percepció de subvencions, els components de l'agrupació.   
Article 4.t   
Les quanties màximes de les subvencions, calculades sobre l'import anual de la renda que haja de ser satisfeta per l'arrendatari, seran:   
-Fins el 30 % en el cas de cooperatives legalment constituïdes.   
-Fins el 25 % en el cas de grups de socis de cooperatives agrícoles reunits per produir en comú i comercialitzar a través de la cooperativa.   
-Fins el 20 % en el cas d'altres agrupacions sense personalitat jurídica.   
En tots els supòsits, la quantia màxima anual de la subvenció no ultrapassarà les 250.000 pessetes per agrupació.   
Article 5.é  
Tindran preferència per a la consecució de les subvencions assenyalades, les cooperatives de treball associat dedicades a la producció agrícola en les quals es justifique, almenys, alguna de les característiques següents:   
a) Que la constitució legal s'haja efectuat en els dos darrers anys.   
b) Que accepten el pla de producció que, si s'escau, establesca la Conselleria.   
c) Que hagen concertat la venda de la producció obtinguda amb les terres arrendades a una cooperativa de comercialització o que la comercialitzen elles mateixes.   
Article 6.é  
Les sol·licituds per a l'obtenció de subvencions aniran dirigides a l'Institut de Cooperativisme Agrari Valencià Conselleria d'Agricultura, Pesca i Alimentació, i hauran de presentar-se, amb els documents corresponents, en les Agències Comarcals del Servei d'Extensió Agrària.   
Les Cooperatives hauran d'acompanyar a la sol·licitud:   
-Contracte d'arrendament o certificació del Secretari de l'Entitat amb l'informe de l'Agència del Servei d'Extensió Agrària, incloent-hi número de polígon i parcel·la de les terres arrendades.   
-Memòria d'objectius i fotocòpia compulsada pel Registre de Cooperatives corresponent de la diligència d'inscripció de l'Entitat o de Resolució d'inscripció d'aquesta.   
Pla de conreus, Explotació i Comercialització dels productes.   
Les Agrupacions hauran de presentar:   
-Contracte d'arrendament o certificació del Secretari de l'Entitat, amb l'informe de l'Agència d'Extensió Agrària, incloent-hi número de polígon i parcel·la de les terres arrendades.   
-Contracte d'arrendament o document acreditatiu de l'existència i de les circumstàncies d'aquest.   
-Declaració, sota la responsabilitat dels interessats, on es faça constar els membres que formen part de l'Agrupació, normes de funcionament i objectius d'aquesta.   
-Pla de conreus explotació i comercialització dels productes.   
Les Agrupacions que, a l'hora de presentar la sol·licitud, encara no hagen arrendat terres, se'ls podrà concedir la subvenció, que serà feta efectiva quan posteriorment, presenten el document acreditatiu de l'arrendament.   
La Conselleria d'Agricultura, Pesca i Alimentació podrà recaptar del sol·licitant l'aportació de qualssevol dades o documents complementaris que considere necessaris.   
Article 7.é  
El termini de presentació de sol·licituds acaba el 15 de novembre de 1985.   
Article 8.é  
Les subvencions seran atorgades a proposta de l'Institut de Cooperativisme Agrari Valencià, amb informe previ del Servei d'Extensió Agrària, que serà emés en el termini de deu dies.   
Article 9.é  
Una vegada aprovada la concessió de les subvencions objecte d'aquesta Ordre, es faran efectives amb càrrec als crèdits per a transferències de capital del Programa 621 Institut de Cooperativisme Agrari Valencià, incloses en l'Estat de Despeses per a 1985, del Pressupost de la Generalitat Valenciana.   
València, 27 de febrer de 1985.   
El Conseller d'Agricultura, Pesca i Alimentació,  
LLUIS FONT DE MORA i MONTESINOS